Carnegie Medal

Carnegie Medal er en britisk litteraturpris som tildeles årets beste barne- eller ungdomsbok. Boken må være skrevet på engelsk og utgitt i Storbritannia og Nord-Irland året før. Prisen ble innstiftet i 1936 til minne om den skotsk-amerikanske filantropen Andrew Carnegie (1835–1919), og den deles ut av den britiske bibliotekforeningen Chartered Institute of Library and Information Professionals (CILIP). Prisen består av en gullmedalje, og en boksjekk på 500 pund (per 2013) som vinneren kan donere til et bibliotek etter eget valg.

Medlemmer av CILIP kan nominere bøker til prisen. Juryen for prisen består av tolv medlemmer av Youth Libraries Group i CILIP. Listen over nominerte legges fram i november; en kortliste offentliggjøres i mars, og prisvinneren gjøres kjent når prisen deles ut i juni. Den samme juryen og prosessen gjelder også for den andre barnebokprisen som CILIP deler ut: Kate Greenaway-medaljen, som tildeles en barnebokillustratør.

Prisen regnes som viktig både fordi det er den eldste britiske barnelitteraturprisen, og fordi den har vært gjenstand for mer kritikk og debatt enn andre priser.

Historie 
Da prisen ble etablert i 1936, var den ytre anledningen Carnegies 100-årsminne. Ønsket om en egen britisk barnebokpris var imidlertid lansert tidligere, i 1931, og kan også ha vært motivert av at den amerikanske bibliotekforeningen ALA hadde etablert sin barnelitteraturpris Newbery-medaljen allerede i 1922.

I de første årene hadde prisutdelingene et preg at å være en heder ikke bare til en enkelt bok, men til et langvarig forfatterskap som hadde utspilt seg før prisen ble etablert. Dette toppet seg i 1947 og 1955, da prisene ble tildelt Walter de la Mare og Eleanor Farjeon for bøker med gjenutgivelse av tidligere tekster. 

Ulike grader av «nestenvinnere» ble introdusert fra og med prisutdelingen for 1954: I tillegg til vinneren kunne en eller flere bøker bli «commended» eller «highly commended». Fra og med 2003 er det ingen slike utmerkelser ut over den offentlige kortlisten som omfatter inntil åtte bøker. Den første «Special Commendation» i 1954 ble tildelt Lavender's Blue: A Book of Nursery Rhymes, redigert av Kathleen Lines og illustrert av Harold Jones. Det var særlig Jones' illustrasjoner juryen ønsket å hedre, og dette la grunnlaget for etableringen av illustrasjonsprisen Kate Greenaway-medaljen to år etter.

Ivan Southall fra Australia ble i 1971 den første ikke-brite til å vinne prisen. Senere har Margaret Mahy fra New Zealand vunnet prisen to ganger, i 1982 og 1984. Etter at prisvedtektene ble endret, ble Sharon Creech fra USA den første fra et ikke-samveldeland til å motta prisen i 2002.

I forbindelse med feiringen av prisens 70-årsjubileum i 2007 ble det arrangert en publikumsavstemning om «The public’s favourite winner of all time», med utgangspunkt i en liste med 10 av de beste bøkene. Avstemningen ble vunnet av Philip Pullmans Det gylne kompasset (1995), som er første bok i Den mørke materien-trilogien.

Liste over vinnere
Siden 2007 angis året da prisen ble delt ut som prisåret. Tidigere ble bøkenes utgivelsesår angitt som prisår, selv om prisen ble delt ut året etter.

Referanser

Eksterne lenker 
 

 
Utmerkelser etablert i 1936
Litteraturlister